Neil päevil, kui maailma esiterrorist bin Laden merre sängitati, maeti vastne haridusminister Jaak Aaviksoo murekoorma alla (EPL).    Murekoorma alla matmises osalesid sihtasutus Noored Kooli, sihtasutus Põhja-Tallinna Regionaalhaigla ja MTÜ Eesti Avatud Noortekeskuste Ühendus. Matmise koht pole teada, samuti  mitte see, kas Aaviksoo enne matmist ikka puhtaks pesti ning kas matmine toimus vastavalt kohalikele kommetele. Ka hoitakse avalikkuse eest salajas murekoorma täpset suurust.    Peaminister Andrus Ansip märkis, et Aaviksoo matmine murekoorma alla võib olla viga. "Maailm ei pruugi ministri säärast matmist mõista," nentis ta valitsuse pressikonverentsil. "Kohe tekib küsimus, kas ta maeti elavalt või surnult." Ansip nõudis Aaviksoo kohest väljakaevamist murekoorma alt. "Ma mõistan, et  haridusvaldkonnas on mured suured, aga teinekord ikka mõelge ka, enne kui matma hakkate," hoiatas peaminister.